M. Číž, podpredseda NR SR: (2008-06-18):
To, čo hovoril pán Lipšic, na to sa reagovať celkom nedá, ale pokúsim sa aspoň verejnosti na základe jeho vystúpenia osvetliť niektoré skutočnosti. Celý tento pozmeňujúci návrh stojí na tom, že v predchádzajúcom období došlo k prepisovej chybe zo 7,8 na 78. Takéto chyby sa v minulosti ako bezproblémové v rámci opravy legislatívnotechnických chýb opravovali. Chceli sme, samozrejme, dodržať absolútne všetky náležitosti, ale po tom obrovskom nekorektnom cirkuse, ktorý v tej takzvanej konštruktívnej opozícii vyrobili tu páni kolegovia z KDH sme nechceli pristúpiť k tomu, aby sa štandardne, ako sa to tu robilo 18 rokov, opravilo tých 7,8 na 78, pričom nebol tam žiadny problém. Nikto z opozície nič nespochybňoval a nešlo o nič. Vydržali sme to. Na ďalší návrh sme v rámci riadneho procesu, keď bol otvorený návrh zákona, predložili normálne pozmeňujúci návrh, ktorý má riešiť iba túto chybu. Pri tej príležitosti tých pár vecí, ktoré tam boli, iba dočistili ten zákon, keď už bol otvorený, aby šiel opäť vo veci, kde nebol žiadny politický problém, žiadny vecný problém, nikto nenamietal ani teraz nie vecnú podstatu okrem  toho, že pán poslanec Lipšic sa teda vytešil, ako je niečo spackané a podobne. No, nech sa páči. Problém je, že otázka aktivačných prác je nesmierne dôležitá a, bohužiaľ, kvôli technickým a politickým okolnostiam, ktoré sa vytvorili v parlamente, sa to dostalo do tejto situácie. Nepochybne tá časť našej chyby, že teda niekto v tom procese predkladania návrhu zákona si posunul desatinnú čiarku o jedno miesto. Tá je nespochybniteľná, toto nás naozaj mrzí, že sa to stalo a, samozrejme, berieme za to zodpovednosť. Ale zodpovednosť za dôsledky takejto opravy a mechanizmus opravy za to už vážená opozícia nieže zodpovednosť nerobí, ale robí opäť úplne nezmyselnú obštrukciu a deštrukciu problému napraviť to. V tomto smere vrcholom bolo vystúpenie spravodajcu k tomu zákonu, v ktorom sme to chceli vymeniť, pána predsedu výboru Devínskeho, kde podľa môjho názoru bezprecedentne zneužil funkciu spravodajcu na to, aby tu vyslovoval nejaké teórie, že nemôže dať o návrhu hlasovať, lebo že sa akože minister nevyjadril, ani nechcem sa tomu viacej venovať, čo je absolútny právny nezmysel. Pretože, ak by malo platiť to, čo tvrdil pán Devínsky, vážení páni kolegovia a hlavne právnici z opozičných radov, tak v takom prípade každý návrh, v ktorom sa minister  nevyjadrí, že nie je v prípade na návrh zákona, by nebolo možné o ňom hlasovať. Je to absolútny nezmysel. Náš problém je, že aktivačné práce pomáhajú ľuďom, ktorých peniaze, ktoré môžu získať pri takomto procese, sú veľmi zásadné, je ich niekoľko tisíc, možno desiatok tisícov a podobne. Pán Lipšic, to neuveriteľné farizejstvo, bez problémov by sme to dali ako návrh v skrátenom konaní. Desatinnú čiarku v podstate meníme. Viem si predstaviť, čo by ste tu robili, opäť by ste sa zadúšali, ako nejako hrozne przníme proces a podobne v parlamente. Ešte raz. Návrh, ktorý predložila pani poslankyňa, nie je absolútne v ničom kontroverzný. Samozrejme, to riešenie nie je ideálne, ale porovnávať, pán Lipšic, zákon o horskej službe a celý mechanizmus vážnych zásahov do práv ľudí, pretože určovali stav pokút a význam takéhoto a ešte pritom išlo o kontroverzný návrh, s ktorým opozícia zásadne nesúhlasila, to dokážete len vy, nikto iný. My nepovažujeme tento stav za ideálny, ale sme presvedčení, že v danom prípade, pokiaľ nepôjdeme protiprávne, ale nebudeme dodržiavať možno v úplnom rozsahu literu legislatívnych pravidiel, ale neporušíme žiadny zákon, takže v takom prípade jednoducho pomôžeme náprave stavu a nieže na každej schôdzi také niečo robíme, robíme to minimálne oproti tomu, čo sa tu dialo predtým, berieme za to zodpovednosť, že ten stav sa výrazne zlepšil, vážení kolegovia z opozície. Aj do budúcnosti veľmi, veľmi vážne zvažujeme takéto postupy, s ktorými naozaj pre prípad, že by išlo o kontroverzný návrh daný na poslednú chvíľu. Pán Lipšic, čo vy hovoríte o nejakom návrhu, že v tých poplatkoch a horská služba a väzby. Vy ste zrušili úrad práce nejakým mechanizmom, ak si pamätáte, úrad pre štátnu službu konkrétne pozmeňujúcim návrhom, ktorý ste v rozprave predniesli tak, že teoreticky nebolo možné vôbec k nemu vystúpiť a podobne. Ak toto sa vám zdá normálne a za to sa nechcete hanbiť a idete to prirovnávať s týmto prípadom, je to na vás. Je to vaša etika, je to vaše videnie. Preto chcem vážených kolegov z koalície predovšetkým ubezpečiť, že som presvedčený, že tento návrh nijakým spôsobom nepoškodí, výrazne zlepší situáciu a rovnako hovorím, že veľmi pozorne budeme dávať pozor na to, aby sme dodržiavali legislatívne pravidlá vcelku. V danom prípade jednoducho ten záujem, ktorý potrebujeme vyriešiť, je taký veľký, že využijeme aj túto metódu, ale vôbec sa k nej nehlásime a nehodláme ju využívať žiadnym spôsobom. Veľmi pekne ďakujem za pozornosť.